خلات صابرين موراها ... و مشات من مور ماجاوبات ادم و رصات معاه فين يطلاقاو اما صابرين كانت عاارفة الطبع ديال حياة و عارفة بلي ديك واخا ديالها مادايزاش ... و دابا عااد غاتشد الضد مع حياة ديال بصح ... هي ماشي كاتبغي ولد عمها و انما عزيز عليها بزاف خوها و كان كايعاونها و يوقف معاها شحال من مرة ولكن فاش عرفاتو حاط عينو على حياة كانت كاتحاول ما امكن تخليه بعيد عليها و تقوليه بلي ماكاتحملوش علاش؟ حيت عارفة بلي حياة كاتشوف الفوق بزاف و ماغاتقبلش تكمل حياتها مع واحد مايكونش بالفيلا و الطوموبيل و الخدامات ... من ديما كانت كاتعاود لهم هادشي حيت ببساطة ماباغاش طيح فداكشي لي طاحت فيه ماماها ... ماباغاش اصلا تبقا مع واحد حتى يقاد مستقبلو علاش واش هي ضامنة بلي فاش غايغنيه الله غاتبقا غير هي لي معمرة ليه العين؟ الحازق فاش كايدير 2 ريالات فجيبو كايولي يفكر فالتعدد و كايقول صافي انا عندي باش نعيش 2 عائلات و كايولي باغي يعيش بحال سليمان القانوني و الحريم ديالو ... يعني و ببساطة صابرين عارفة اش باغا حياة فحياتها و هادشي علاش مابغاتهاش تلعب بيه حيت كي قلت لكم عزيز عندها بزاف ... واخا يبانو لكم كاينين نقاط مشتركة بينها و بين داوود ولكن بقدر داك التقارب بيناتهم كاين واحد البعد و الاختلاف كبير ... داوود ايلا بغا كايبغي بقلبو و كايموت مع لي كايبغيها ... كاتبقا ديك الوحدة معمرة ليه العين حياتو كاملة و واخا يخيروه بين حور العين ولا ديك لي كايبغي غايختار ديك لي كايبغي ولكن حياة لا ... حياة واخا تكون كاتبغي داك الانسان غير تحس بيه كايزيݣزاݣي كاتقلب عليه بحالا عمرها عرفاتو ... ماكاتعرفش اصلا تبغي بكاع الجوارح ديالها ... ايلا بغات غاتبغي بقلبها و عقلها لي غايكون كايصوݣ بيه .. عندها واحد القلب فشكل و هادشي ماشي غير مع دراري .. حتى مع معارفها و هادشي راه بان فأقرب مثال لي هو صحاباتها او بالاحرى لي كانو صحاباتها.